Προσφυγή της 12ης Σεπτεμβρίου 2012 - Toshiba Corporation κατά Επιτροπής
(Υπόθεση T-404/12)
Γλώσσα διαδικασίας: η αγγλική
Διάδικοι
Προσφεύγουσα: Toshiba Corporation (Τόκυο, Ιαπωνία) (εκπρόσωποι: J. MacLennan, solicitor, A. Schulz και Σ. Σακελλαρίου, δικηγόροι)
Καθής: Ευρωπαϊκή Επιτροπή
Αιτήματα της προσφεύγουσας
Η προσφεύγουσα ζητεί από το Γενικό Δικαστήριο:
να ακυρώσει την απόφαση της Επιτροπής, της 27ης Ιουνίου 2012, επί της υποθέσεως COMP/39.966 - Εξοπλισμός μεταγωγής με μόνωση αερίου - πρόστιμα·
επικουρικώς, να μειώσει, όπως κρίνει πρόσφορο, το πρόστιμο και, εν πάση περιπτώσει
να υποχρεώσει την καθής να καταβάλει τα έξοδα στα οποία υποβλήθηκε η προσφεύγουσα.
Λόγοι ακυρώσεως και κύρια επιχειρήματα
Προς στήριξη της προσφυγής η προσφεύγουσα προβάλλει πέντε λόγους ακυρώσεως.
Ο πρώτος λόγος αντλείται από την εκ μέρους της Επιτροπής παραβίαση των αρχών της χρηστής διοικήσεως και της αναλογικότητας, καθόσον το θεσμικό όργανο αυτό εξέδωσε πρόωρα την απόφασή του της 27ης Ιουνίου 2012, επί της υποθέσεως COMP/39.966 - Εξοπλισμός μεταγωγής με μόνωση αερίου - πρόστιμα, πριν το Δικαστήριο της Ευρωπαϊκής Ένωσης εκδώσει την απόφασή του επί της υποθέσεως C-498/11 P, Toshiba Corporation κατά Ευρωπαϊκής Επιτροπής.
Ο δεύτερος λόγος αντλείται από την εκ μέρους της Επιτροπής προσβολή των δικαιωμάτων άμυνας της Toshiba, καθόσον η πρώτη δεν δημοσιοποίησε ανακοίνωση των αιτιάσεων πριν εκδώσει της απόφαση της 27ης Ιουνίου 2012, επί της υποθέσεως COMP/39.966 - Εξοπλισμός μεταγωγής με μόνωση αερίου - πρόστιμα, ενώ παρέλειψε να θίξει, στην έκθεση πραγματικών περιστατικών, ένα σημαντικό στοιχείο του υπολογισμού του προστίμου που επιβλήθηκε με την προμνημονευθείσα απόφαση.
Ο τρίτος λόγος αντλείται από το ότι η Επιτροπή παραβίασε την αρχή της ίσης μεταχειρίσεως, αντιμετωπίζοντας την προσφεύγουσα κατά τρόπο διαφορετικό απ' ό,τι τους Ευρωπαίους κατασκευαστές εξοπλισμού μεταγωγής με μόνωση αερίου, καθώς υπολόγισε το πρόστιμο που επέβαλε στην προσφεύγουσα σύμφωνα με το βασικό ποσό προστίμου που επιβλήθηκε στην εταιρία TM T & D και όχι βάσει του κύκλου εργασιών της προσφεύγουσας.
Ο τέταρτος λόγος αντλείται από την παράλειψη της Επιτροπής να αιτιολογήσει δεόντως τον εκ μέρους της καθορισμό του ύψους του βασικού προστίμου που επέβαλε στην TM T&D.
Ο πέμπτος λόγος αντλείται από την εκ μέρους της Επιτροπής παραβίαση της αρχής της ίσης μεταχειρίσεως, καθόσον δεν προέβη σε διάκριση βάσει του ποσοστού συμμετοχής της Toshiba στην παράβαση, σε σχέση με αυτό των Ευρωπαίων κατασκευαστών εξοπλισμού μεταγωγής με μόνωση αερίου.
____________